Un "desencantament polític". Això és el que narra la nova producció de La Perla 29 a 'Sopa de pollastre amb ordi' d'Arnold Wesker i dirigida per Ferran Utzet. Un desencantament que es mostra a través del declivi d'una família, molt polititzada, al llarg dels anys. L'obra arrenca el 1936 amb la manifestació antifeixista de Cable Street al barri de l'East End a Londres i acaba el 1956, amb l'alçament anticomunista d'Hongria. El director del muntatge ha considerat que l'obra pot ressonar a l'actual situació política catalana, però ha negat que sigui "l'obra del procés". De fet, també ha negat que sigui una obra oportunista i ha defensat, en canvi, que és oportuna. Al muntatge, que s'estrena  hi actuen Míriam Alamany, Màrcia Cisteró, Ricard Farré, Pol López, Maria Rodríguez, Josep Sobrevals i Lluís Villanueva. L'espectacle es podrà veure del 14 de febrer al 8 d'abril a la Biblioteca de Catalunya.  'Sopa de pollastre amb ordi' és la primera obra de la trilogia del dramaturg anglès Arnold Wesker ('Arrels' (1959) i 'Estic parlant sobre Jerusalem' (1960)). Narra la història d'una família de classe obrera, els Kahn, en un món que canvia a tota velocitat. L'obra mostra com el temps erosiona, lentament i implacable, tot el que es troba per davant. La Perla 29 ha indicat que "la progressiva pèrdua de conviccions, somnis i ideals polítics, la passivitat i la negativitat davant les injustícies, es presenten en paral·lel a la desintegració de la família Kahn, cada cop més fragmentada i desunida". Seguint les vides de set personatges que un dia van lluitar junts per construir un món millor, Wesker exposa diferents posicionaments davant els ideals i la vida, però alhora construeix un fresc familiar enormement emocionant i colpidor. El director ha ressaltat que no és una obra de grans discursos a l'exterior, sinó que tot es redueix a l'àmbit domèstic i familiar. "Tots els personatges tenen grans ideals i parlen al sopar de les condicions de vida dels treballadors i de la militància, i es van allunyant i disgregant. A mesura que passen els anys, els personatges van buscant nous camins davant les contradiccions que la vida els hi posa al davant", ha indicat Utzet.   Ha puntat que l'autor Arnold Wesker intenta explicar, a través del muntatge, per què estava "tan decebut amb el món en general i amb el comunisme en concret. El leit motiv de l'obra és la pèrdua de conviccions en relació a l'expectativa del que podien fer les esquerres i el que va acabar fent, com gestionar la decepció davant un món que acaba no sent com l'hem somiat", ha afegit.  L'obra es va escollir fa un any, ha dit el director. "A mi em va captivar molt el text per la dificultat de mantenir l'interès i la il·lusió, tot i les contradiccions de l'exterior, i aquí és la força de l'obra". Utzet ha dit que enmig de la preparació de l'espectacle ha tingut lloc el punt màxim del procés català. "A mi personalment em va afectar la fase de la tardor quan em despertava cada dia pensant què deia l'obra amb tot el que estàvem vivint, quan hi ha manifestacions com l'obra per exemple". En aquest context, ha manifestat que l'espectacle no dona cap resposta, sinó que explora "una situació de desencantament polític als anys 30" amb "la qual ens podem connectar més  menys, però no tanca ni dona cap línia clara de res".  "No és l'obra del procés" Utzet ha declarat que l'obra no està feta per ser l'obra del procés, però és oportuna. "No és una oportunista, sinó oportuna", ha declarat. "En unes circumstàncies on tot el país està revisant el seu compromís polític és interessant d'assistir-hi per utilitzar el teatre per fer-se noves preguntes. No l'hem polititzat perquè ens recordi més el nostre avui", ha assegurat. Ha admès, en qualsevol cas, que la situació política catalana ressona d'una forma molt especial. Paral·lelismes amb l'1-O Per la seva part, l'actor Lluís Villanueva, que es posa a la pell del pare de la família, ha assenyalat que l'obra retrata "el declivi d'una família i de com les idees i les ideologies van evolucionant a través del temps". L'obra parteix d'una paradoxa, ha apuntat, i és que "aquesta família profundament comunista i arrelada en les idees i en l'activisme s'enfronten a una amenaça que és el creixement del feixisme a Europa, i la paradoxa és que quan van a la manifestació no s'enfronten al feixisme, sinó a la policia". Hi ha "un paral·lelisme obvi" amb l'1 d'octubre i és que de "qui menys t'ho esperaves, has rebut".

Summary: La Perla 29 retrata el declivi d'una família de Londres i el seu "desencantament polític" a 'Sopa de pollastre amb ordi'


Respirar amb el nas tapat i una palleta a la boca, portar una armilla de 30 quilos al damunt i fer neteja amb una escombra i un recollidor de 5 quilos són alguns dels simuladors que l'Hospital Vall d'Hebron de Barcelona ha instal·lat aquest dimecres al vestíbul de l'hospital general per donar a conèixer la hipertensió arterial pulmonar. La patologia, que afecta entre 30 i 50 persones per milió, encara no té cura però els darrers 20 anys, la investigació ha donat lloc a uns 12 fàrmacs que, sols o combinats, redueixen els símptomes i la qualitat de vida dels malalts. Així, si abans del 90 la meitat dels malalts morien abans dels 3 anys, ara, es calcula que més de la meitat poden superar els 10 anys després del diagnòstic. Millorar la comprensió social de la patologia a través de la visibilitat és un dels aspectes que més reclamen els pacients.  La hipertensió arterial pulmonar és una malaltia que afecta als vasos sanguinis més petits, que es van fent estrets cada vegada més, dificultant el pas de la sang pels pulmons, una situació que provoca cansament i manca d'aire a qui la pateix. Segons ha explicat Antoni Roman, cap clínic de pneumologia de Vall d'Hebron, ''afortunadament'' és una malaltia rara, perquè és greu. Malgrat tot, el pronòstic ha millorat considerablement els darrers 20 anys, gràcies sobretot a la recerca farmacèutica que ha permès tenir entre 1 i 12 medicaments que, sols o combinats, modifiquen el pronòstic.  Per Roman és un canvi ''espectacular'' perquè ha passat de no tenir res a tenir aquest conjunt de medicaments. ''La malaltia no es cura'', especifica Roman, i el tractament va acompanyat de complicacions, moltes vegades, però es controlen els símptomes i per tant ''hi ha un abans i un després'' de disposar de tractament mèdic. A més, hospitals com el de Vall d'Hebron, té un servei d'infermeria que permet fer un seguiment acurat dels pacients i resoldre'ls dubtes o consultes sense haver-s'hi de desplaçar.  El cansament i les dificultats per respirar, dispnea, són els principals símptomes d'aquesta patologia, un fet que incapacita el pacient. Així ho explica la Maria Rodríguez Reyes, presidenta d'Hipertenció Pulmonar Espanya, l'organització de pacients que vetlla per la seva visibilitat i qualitat de vida. Martínez Reyes va se diagnosticada fa 18 anys i, després de passar per molts estadis i alts i baixos, ha aconseguit tenir certa qualitat de vida.  Destaca però, que hi ha falta de coneixement entre la societat, i per tant, falta de comprensió per una malaltia que és ''limitant i incapacitant''. Explica que sovint, han de donar diferents justificacions per la manera com viuen, per exemple, per agafar l'ascensor per pocs pisos . Relata també que una feina, com fer el llit, que una persona sana ho fa amb dos minuts, els costa molt ja que senten ''esgotament sense fer res''.  Fins fa poc, tampoc no podien fer ni exercici físic, tot i que ara, gràcies a estudis concrets i un seguiment molt personalitzat, se'ls pot indicar certa activitat esportiva controlada. En matèria laboral, reconeix que la majoria de pacients té la incapacitat laboral perquè moltes tasques no es poden dur a terme, però alerta que aquesta incapacitat actualment es triga més a atorgar per part de l'administració. Assegura que hi ha tasques que no les poden fer les persones malalties d'hipertensió arterial pulmonar ja que fins i tot estar ''sotmesos a uns horaris'' genera estrès i deteriorament a la malaltia.

Summary: L'augment dels fàrmacs per a la hipertensió arterial pulmonar millora el pronòstic dels pacients els darrers 20 anys


Primer dia de cribratge massiu a Sant Joan de les Abadesses (Ripollès) amb bona afluència de participants. Des de primera hora s'ha mantingut la cua de persones que han acudit al pavelló municipal per fer-se la PCR de forma voluntària. Si bé la crida es dirigeix a persones d'entre 16 i 60 anys que viuen o treballen al municipi, la prova s'ofereix a tothom. La setmana passada es van detectar cinc rebrots amb 34 positius per covid-19. El Departament de Salut confia que el cribratge faci aflorar els asimptomàtics i tallar les cadenes de transmissió, un objectiu que no es va aconseguir amb el rastreig de contactes. Es preveu que entre aquest dilluns i dimarts es facin un miler de PCR i arribar a una tercera part dels habitants del municipi.

Summary: Comença el cribratge massiu a Sant Joan de les Abadesses amb bona afluència de participants


Els alumnes de les comarques gironines han iniciat aquest dimecres les Proves d'Accés a la Universitat (PAU) amb l'examen de Llengua Castellana i Literatura que han definit com una prova "fàcil". Un dels estudiants, en Guillem Marín ha explicat que "el temari era el que ens esperàvem" i per això ha pogut respondre totes les preguntes en una hora. A les deu del matí, ja sortia per preparar el de Llengua Catalana. Com en Guillem, l'Alba López també ha sortit de les primeres de la prova de castellà. L'Alba ha explicat que ella i els seus companys han arribat "nerviosos" a la Facultat de Ciències Econòmiques de la Universitat de Girona (UdG), però en veure el contingut ja s'ha "concentrat" en respondre les preguntes i s'ha relaxat.

Summary: Les PAU comencen a comarques gironines amb un examen "fàcil" de Llengua Castellana i Literatura


L'Audiència de Girona ha absolt el veí de Vilallonga de Ter (Ripollès) que s'enfrontava a 10 anys de presó acusat de violar la filla de 13 anys l'estiu del 2014. La sentència ressalta que la declaració de la menor té "incoherències i contradiccions" i no descarta que denunciés el pare per venjança, perquè l'havia renyat "excessivament" per no fer les feines de casa que li pertocaven. La sentència també recull que la mateixa nena, i en dates similars, va denunciar un menor per violació. El cas es va arxivar quan la nena va reconèixer que les relacions sexuals havien estat consentides. Per això, l'Audiència exposa que la menor va actuar, en aquella ocasió, amb "falta d'escrúpols" acusant en fals un menor. L'Audiència no considera provades les acusacions i s'acull a la tesi de la defensa, encapçalada pel lletrat Jordi Colomer, que demanava l'absolució.

Summary: Absolt el veí de Vilallonga de Ter acusat de violar la filla de 13 anys


L’Audiència de Tarragona ha condemnat un jove a una pena de dos anys de presó per haver mantingut relacions sexuals amb una nena de 12 anys l’agost del 2012. Segons la sentència a què ha tingut accés l’ACN, el processat, que aleshores tenia 19 anys, es va trobar la menor a un parc de Roquetes (Baix Ebre) i, sota un fals pretext, la va dur fins al seu domicili d’Amposta. Allà l’acusat li va començar a treure la roba i van mantenir relacions sexuals “tot i que ell sabia que tenia 12 anys”, subratllen els magistrats. Com a conseqüència d’aquests fets, la nena es va quedar embarassada i, posteriorment, es va sotmetre a un avortament. Després que les parts arribessin a un acord de conformitat abans del judici, el tribunal ha condemnat el jove per un delicte d’abusos sexuals a menors de 13 anys, en aplicació de l’anterior Codi Penal. Els magistrats han apreciat la concurrència d’un error de prohibició vencible, atès que el noi desconeixia que la seva conducta era delictiva.   El jove tenia 19 anys i la menor tenia 12 anys i 11 mesos quan es van produir els fets, l’agost del 2012. En aquell moment, l’edat de consentiment sexual a l’estat espanyol estava fixada en 13 anys, per la qual cosa el noi va incórrer en un delicte d’abusos. L’última reforma del Codi Penal ha elevat l’edat de consentiment fins als 16 anys. Segons recull la sentència a què ha tingut accés l’ACN, el jove creia que la conducta realitzada no era objecte de sanció penal a l’Estat, però sense que tampoc realitzés cap comprovació. Per aquest motiu, el tribunal ha apreciat la concurrència d’un error de prohibició vencible que li permet disminuir la pena.  Durant la vista, celebrada el 3 de setembre, l’acusat va acceptar una pena de dos anys de presó, cinc anys de prohibició d’aproximació a la víctima a menys de 500 metres i de comunicació amb ella, així com cinc anys de llibertat vigilada i el sotmetiment a un programa d’educació sexual. A més, el noi indemnitzarà a la víctima amb 15.000 euros en concepte de danys físics i morals, i amb uns altres 1.000 euros en concepte de despeses per la interrupció de l’embaràs. A més, també haurà de pagar les costes processals.

Summary: Dos anys de presó per mantenir relacions sexuals amb una nena de 12 anys a Amposta


Una cinquantena de persones vinculades a l'oci nocturn s'han manifestat aquest dijous a Tarragona per reclamar que es tornin a obrir els locals i per demanar ajudes a l'administració. Amb el lema "no som delinqüents, volem treballar" han reivindicat que els locals no són una font de contagis i que són segurs, i han posat de manifest que encara que els establiments estan tancats, els casos de covid-19 s'han seguit incrementant. Joaquim Boadas, secretari general de la Federació Catalana d'Associacions d'Activitats Recreatives Musicals (Fecasarm) ha afirmat que alguns establiments ja han començat a rebre notificacions de desnonament perquè no poden pagar el lloguer. Des de Fecasarm volen fer protestes a diferents capitals de província. Entre els manifestants hi havia empresaris i treballadors de diferents locals d'oci nocturn del Camp de Tarragona. "Tenim l'activitat limitada o totalment restringida. Demanem que es pugui treballar, amb determinades condicions, però treballar", ha apuntat Boadas. Des del sector afirmen que accepten restriccions d'aforament i mesures sanitàries, però no entenen que hagin d'estar totalment tancats. "Amb l'oci nocturn tancat els contagis han seguit pujant. Per tant, la font no és l'oci nocturn regulat. En tot cas és l'il·legal", ha raonat el directiu de Fecasarm, que ha posat en focus en els 'botellons', festes en vaixells i trobades multitudinàries de gent en les quals no hi ha cap control.  Per tant, es consideren "part de la solució, no el problema". "Que Salut ens vegi com una font de contagi d'alt risc, és un error. Ara no som cap font de contagi, en tot cas ho som de ruina, abandonament o de problemes econòmics. La solució és poder tornar a treballar", ha reivindicat Boadas. Paral·lelament, reclamen que el Procicat aprovi un pla sectorial de l'oci nocturn per poder reobrir.  Amb tot, demanen ajudes. Ja sigui per compensar les pèrdues que han patit fins ara o per minimitzar l'impacte de seguir amb la persiana baixada. Segons dades de l'entitat, ja hi ha establiments que han presentat concurs de creditors i que acumulen deutes d'entre 50.000 i 250.000 euros en concepte de lloguers. Altres ja haurien rebut un burofax per ser desnonats.  Des de Fecasarm apunten que per molts propietaris la situació és delicada. "A 31 de desembre s'hauran presentat tots els concursos de creditors en base a l'estat d'alarma i aleshores es veurà el dany final. Molts locals hauran perdut la possessió dels seus negocis i no podran reobrir encara que vulguin", alerta Boadas. I anuncia que si no hi ha ajudes aniran als tribunals per reclamar la "responsabilitat patrimonial" a l'administració. "S'ha fet un tracte diferenciat respecte altres activitats", lamenta. Segons Boadas, unes 40.000 persones a Catalunya viuen de l'oci nocturn. A més, indica que el 60% dels establiments no han obert des del 13 de març, quan es va decretar l'estat d'alarma. I altres que ho van fer temporalment, ho van fer amb aforament limitat i taules a la pista de ball. En la seva opinió és una mesura que garantia la seguretat i permetia establir un control. "Ara hi ha oferta il·legal, que suposa més risc de contagi i la corba ha anat a pitjor. Amb el sector de l'oci nocturn obert, l'evolució era més favorable", ha assenyalat.  La concentració d'aquest dijous a Tarragona és la primera d'una sèrie que volen fer setmanalment. També tenen la intenció d'escampar-la per altres capitals de província de l'Estat.

Summary: Una cinquantena de persones de l'oci nocturn es manifesten a Tarragona per poder tornar a obrir


La consellera d’Agricultura, Ramaderia, Pesca i Alimentació, Meritxell Serret, participarà, en representació de Catalunya, a la cimera marítima i pesquera que se celebra el dijous 23 de juny, al Palau de Santa Ana, seu de la presidència del govern regional de les Açores. La reunió estarà presidida pel comissari d’Afers Marítims i Pesca, Karmenu Vella, i també hi participarà una delegació de la Conferència de les Regions Perifèriques Marítimes d’Europa (CPRM). Segons el Govern, la consellera aprofitarà la trobada per “reivindicar la condició de potència marítima mitjana de Catalunya en l’àmbit de la Mediterrània i el model innovador de gestió pesquera que s’ha començat a aplicar, basat en la cogestió entre tots els agents del sector”.  El mateix 23 de juny, a partir de les 15 hores, la consellera Meritxell Serret i el director de Pesca de la Generalitat, Sergi Tudela, participaran a la conferència sobre l'ordenació de l'espai marítim a escala mundial. Es tracta del sisè d'una sèrie d'actes organitzats per la Comissió Europea sobre l’ordenació de l’espai marítim i les seves diferents connexions amb els sectors econòmics i del medi ambient. Igual que en edicions anteriors, la conferència té com a objectiu l'intercanvi d'experiències entre els responsables polítics, professionals i acadèmics i els grups d'interès.

Summary: Meritxell Serret es reuneix amb el comissari d'Afers Marítims i Pesca de la UE a les Açores


Gossos deixarà els escenaris un mínim d'un any un cop finalitzi la gira dels 25 anys. Així ho han assegurat els integrants del grup Natxo Tarrés i Oriol Farré en una entrevista a l'ACN. Els manresans confien que l'aturada els anirà bé per "agafar aire" i "repensar" quin ha de ser el futur de la banda. Tarrés i Farré reconeixen que la clau de Gossos ha estat "l'amistat": "ens hem sabut estimar i acceptar i això ha fet que Gossos hagi estat una banda i no un grup". El proper 3 de maig celebraran el seu primer quart de segle de carrera a l'Auditori en un concert "únic", que comptarà amb "bons amics" damunt de l'escenari com Txarango, Sopa de Cabra, Els Pets, Blaumut o Lax'n Busto. Tot seguit, la banda farà una gira per diversos poblacions de Catalunya amb les seves cançons més emblemàtiques, que acabarà a finals d'any a Manresa.  Oriol Farré assegura que, després de mitja vida damunt dels escenaris, Gossos "tanca una etapa". De la seva banda, Natxo Tarrés apunta que "volem reubicar-nos, mirar què volem fer i com ho encabim en la nostra vida professional". Els de Manresa ja van prendre una decisió similar quan van complir 19 anys de carrera. "No es tracta d'una estratègia", assegura Farré, tot afegint que "quan estàs dins del projecte costa molt veure com ho estàs fent, necessitem prendre distància per veure per què volem apostar ara". L'aturada serà de "mínim un any", encara que asseguren que no hi ha una data final.  "Havia de ser un concert únic" El proper 3 de maig Gossos celebrarà els 25 anys amb un concert "entre amics". Tarrés reconeix que els va agafar "per sorpresa" que les 2.000 localitats s'esgotessin en només quatre dies, mentre que Farré assegura -entre rialles- que han estat "uns rucs", però matisa que "vam dir que seria una cosa única i, per això, tampoc hem volgut plantejar un segon concert". A l'escenari de l'Auditori pujaran grups com Txarango, Sopa de cabra, Els Amics de les Arts, Els Pets, Blaumut, Lax'n'Busto, Judit Neddermann i Ramon Mirabet, que interpretaran les cançons de la banda. "Ho faran pràcticament tots sols", avança Tarrés, que reconeix que tenen ganes de veure com "fan sonar" les seves cançons.  Després del concert a l'Auditori, Gossos farà una gira per diferents poblacions de Catalunya, que comptarà amb les cançons més emblemàtiques de la seva història. La gira arrencarà després del concert especial a Barcelona i acabarà el dia 1 de desembre al Teatre Kursaal de Manresa. "Ens volíem regalar una cosa així abans de l'aturada", admet Tarrés, que considera que serà una "una gira de clàssics" pensada per a un públic molt ampli. De fet, admeten que "els adolescents que ens venien a veure fa 25 anys, ara són pares que poden deixar els fills sols".  Entre aigües Farré assegura que sobreviure a 25 anys de carrera no és fàcil i creu que la banda es troba en una situació d'"entre aigües". Explica que a la gent de la seva generació "els hi encanta el que fem perquè els hi portem records i som l'essència del rock a Catalunya i dels pocs que fem rock-pop". No obstant això, considera que el fet de no pertànyer "al mestissatge" o "no ser prou 'hipsters' per un Primavera Sound", provoca que el mercat dels Gossos hagi quedat relegat a les Festes Majors i els festivals. De la seva banda, el cantant del grup, Natxo Tarrés, reconeix que "costa saber on estàs i si encara ho estàs fent bé", però situacions com la d'esgotar les entrades en només quatre dies els fa adonar que "Gossos encara té interès". Un quart de segle Tant Tarrés com Farré reconeixen que mai s'haurien imaginat que la carrera d'aquell grup que va aconseguir l'any 1994 treure un disc després de guanyar un concurs musical, arribés als 25 anys. "Érem un grup sense consciència, uns amics", diu Tarrés, que reconeix que tant ells com la seva música "no són els mateixos". Els músics, però, comparteixen que la clau dels Gossos ha estat "l'amistat" i el "gaudir tocant junts". "Ens hem sabut estimar i acceptar, i això ha fet que Gossos hagi estat una banda i no un grup", diu Farré. El camí fins aquí, però, no ha estat fàcil. "Som músics de carretera no de carrera", reconeix Farré, tot afegint que ha estat l'"exigència" i el voler "evolucionar" allò que els ha permès anar sumant anys. "Vas fent passos, coneixes camins i paisatges nous i això ho apliques a la música per evitar repetir-te", afegeix Tarrés. Ni Tarrés ni Farré s'atreveixen a dir fins on arribarà la banda. De moment, creuen  que toca celebrar aquest quart de segle i aturar-se a reflexionar. "Mai hem pensat en allò que vindrà, sempre hem viscut el present", diu Farré. "Mentre seguim gaudint de tocar junts, sempre trobarem l'excusa per a seguir-ho fent", conclou la veu de Gossos. Un grup reivindicatiu Gossos ha estat durant pràcticament tota la seva història un grup reivindicatiu. "Amb les cançons sempre ens hem mullat", diu Farré. Quan va arrencar la banda de Manresa no hi havia gaires conjunts que cantessin en català. "Ara és una cosa habitual, però llavors costava molt", diu el guitarrista. Els de la capital del Bages van, fins i tot, arribar a editar un disc en castellà, l'any 2000. Reconeixen que, malgrat que sembli "difícil d'explicar, mai renegarem d'haver-ho fet", diu Farré. De fet, justifica la decisió perquè eren un nois joves "als quals se'ls va situar discogràficament en un lloc en el que potser no crèiem".  Cantar en català va ser un dels primers fronts que va haver de combatre Gossos. Farré recorda que molts mitjans els van acusar de rebre ajuts econòmics per fer-ho quan "mai vam ser els nens mimats de la casa". Potser ha estat més ara, donant la cara pel dret a decidir –se'ls va poder veure actuant en les protestes davant de la Conselleria d'Economia de la Generalitat del 20 de setembre o al Concert per la Llibertat dels Presos Polítics del 2 de desembre- que el conjunt està rebent més crítiques, però Farré insisteix que amb les seves lletres "sempre hi ha hagut un punt de buscar solució a les coses, de la revolució social, de fer que la gent lluiti per les seves il·lusions". D'altra banda, fa pocs dies també se'ls ha pogut veure al videoclip de la cançó en solidaritat amb Valtònyc, 'Los borbones son unos ladrones'. "No podem parar de protegir els nostres drets", justifica Tarrés, tot afegint que "no entenem com al segle XXI es pot tancar algú per una cançó". La veu dels Gossos, malgrat ser conscient de les crítiques que això els hi podria comportar, reconeix que la prioritat "és que els artistes ens cuidem entre nosaltres, mirar als que van donar la cara per nosaltres i potser ara ens toca agafar el relleu".

Summary: Gossos es prendrà un període sabàtic per "agafar aire" després de la gira dels 25 anys


El vicepresident espanyol de Drets Socials i Agenda 2030, Pablo Iglesias, assegura que vol veure els dirigents independentistes "negociant a les institucions". "No m'agrada veure'ls a la presó", admet a La Vanguardia. En una entrevista, Iglesias matisa que tot i que "no correspon al govern determinar la situació processal" dels líders independentistes presos, preferiria no veure'ls entre reixes. "Tot el que sigui treure càrrega emocional a la situació i injectar-li racionalitat, pragmatisme i sentit comú serà positiu", apunta. El líder de Podem també insisteix que la seva recepta per a la situació amb Catalunya és "diàleg, diàleg i diàleg". "Això implica que tothom ha de cedir i que els acords no seran 100% satisfactoris per a ningú", diu. Segons ell, el nou govern amb Pedro Sánchez "té capacitat de diàleg" i cita com a exemple l'acord amb sindicats i patronal en la negociació pel salari mínim interprofessional (SMI). En aquest sentit, argumenta que l'aposta pel diàleg "també es manifestarà en el conflicte català". "Sóc optimista respecte que de mica en mica [...] les coses puguin millorar i encarrilar-se políticament", comenta.  Per altra banda, Iglesias descarta posicionar-se sobre quin paper creu que ha de tenir Carles Puigdemont. "Les organitzacions polítiques elegeixen els seus líders", respon a aquesta qüestió, remarcant que tant ERC com el PDECat són actors polítics "determinants" a Catalunya i que són les bases i les direccions qui elegeixen els seus interlocutors.  Per últim, el vicepresident espanyol demana no "avançar esdeveniments" sobre unes hipotètiques eleccions a Catalunya i es limita a dir que governi qui governi "hi ha d'haver una relació institucional fluida i lleial".

Summary: Iglesias diu que vol veure els dirigents independentistes negociant: "No m'agrada veure'ls a la presó"


'La mirada de vidre', d’Anna Moner, guanyadora del Premi de Novel·la Ciutat d’Alzira, i la traducció d''Els colors de l’incendi', de Pierre Lemaitre, són algunes de les obres destacades que publicarà pròximament Bromera, tal com ha destacat aquest dimarts Gonçal López-Pampló, el seu director literari. L'editorial Animallibres, del grup Bromera, publicarà el 4 de març 'T’avorreixes, Minimoni?', el nou àlbum il·lustrat de Rocio Bonilla, autora del gran èxit 'De quin color és un petó?' L'editorial també incorporarà al catàleg de Més Llibres l'autor català Maiol de Gràcia Clotet amb la novel·la 'Projecte Tothom'.  Pierre Lemaitre serà l’aposta més destacada del segell L'eclèctica de Bromera, que publica el 4 de març la traducció al català d''Els colors de l'incendi', segona part del tríptic narratiu que l'escriptor francès va iniciar a 'Ens veurem allà dalt'. Lemaitre recupera aquí una part dels personatges de la novel·la guanyadora del Premi Goncourt, que va esdevenir un fenomen internacional i ha estat adaptada al cinema, per continuar el seu relat inoblidable sobre la història d'Europa. Gonçal López-Pampló, director literari de Bromera, considera que una de les novetats més destacades és aquest llibre de Lemaitre que en la seva trajectòria vol ser un salt endavant.  El catàleg de Bromera acull també la publicació de l’obra guanyadora del Premi de Novel·la Ciutat d’Alzira, 'La mirada de vidre', d'Anna Moner, que es publicarà la pròxima setmana. El relat retrata la sensualitat de les històries d’amor poc convencionals i l’asfíxia emocional que produeixen determinades obsessions. L'autora feia temps que volia anar a l'origen de com es va construir la imatge de la dona que "es pateix encara" en l'actualitat. Aquesta idea la va portar fins a la segona meitat del segle XIX quan els metges van "començar a burxar en les interioritats orgàniques de les dones", mentre els artistes van crear una visió idealitzada i inassolible de la dona. Ha assegurat que pretenia parlar de la "depredació química, artística i sexual".  També s'ha presentat 'T’avorreixes, Minimoni?', dels segells Bromera i Animallibres. Es tracta del nou àlbum il·lustrat de Rocio Bonilla, autora del gran èxit 'De quin color és un petó?', que ha tingut més de 200.000 lectors a tot el món i s'ha traduït a 17 idiomes. Bonilla recupera la seva protagonista, Minimoni, en una nova aventura en què descobrirà els avantatges de no tenir res a fer.  Bonilla ha explicat que tenia moltes ganes d'escriure de l'avorriment i ha apuntat que pels nens avorrir-se "està força estigmatitzat i els inflem a extraescolars i activitats per tenir-los embotits en coses perquè estiguin entretinguts". Per això ha declarat que l'obra és un al·legat en favor de l'avorriment.   'Projecte Tothom' L'editorial incorporarà al catàleg de Més Llibres l'autor català Maiol de Gràcia Clotet amb la novel·la 'Projecte Tothom', una crítica demolidora i una investigació literària, a parts iguals, de les aparences i de les realitats falses. Parteix d'una matança que té lloc a Estats Units. De Gràcia Clotet li interessava molt la visió que es té dels altres. "Sempre intentem definir el que els altres fan a partir de la nostra manera de ser i majoritàriament ens equivoquem".  'Amor armat' i 'Maternitat' Més Llibres, com ha explicat el seu editor Ricard Vela, apostarà pels autors internacionals amb 'Amor armat' de Jennifer Clement sobre les armes a Estats units i 'Maternitat', de Sheila Heti, un assaig que ha estat nomenat Llibre de l’Any per la New York Magazine i que ha estat traduït a 13 idiomes. Heti aborda en aquesta novel·la plena d’humor, originalitat i franquesa la decisió més important de l’edat adulta d’una dona: ser mare o no ser-ho.

Summary: 'La mirada de vidre' d’Anna Moner i 'Els colors de l'incendi' de Pierre Lemaitre, novetats destacades de Bromera


El ponents designats per les Corts Valencianes han defensat aquest dimarts al Congrés dels Diputats la reforma de l'Estatut valencià que modifica la disposició addicional primera per vincular les inversions de l'Estat al pes poblacional del País Valencià en el conjunt estatal. El tres ponents han demanat el vot a favor per acabar amb l’infrafinançament. El representants han reclamant que la unanimitat expressada per tots els grups parlamentaris a les Corts Valencianes sigui també trasllada al Congrés dels Diputats perquè es prengui en consideració aquesta modificació. La modificació ha estat presentada després de ser aprovada el 2011 i ajornada pel PP valencià fins a quatre vegades. A la sessió ha assistit el president valencià Ximo Puig i la vicepresidenta Mónica Oltra, el president de les Corts Valencianes i els diferents portaveus parlamentaris valencians. Cap membre del govern espanyol en funcions ha estat present.

Summary: Les Corts Valencianes reclamen unanimitat també al Congrés per reformar l’estatut i augmentar inversions de l’Estat


El termini de preinscripció per als ensenyaments postobligatoris del curs 2017-2018 comença el proper 16 de maig, segons ha anunciat aquest dimarts el Departament d’Ensenyament. El Govern ha publicat avui el calendari i ha indicat que l’oferta inicial de places per a batxillerat, cicles formatius de formació professional de grau mitjà i de grau superior, cicles formatius d'arts plàstiques i disseny de grau mitjà i de grau superior i programes de formació i inserció (PFI) es coneixerà el 12 de maig. Aquest any, com a novetat en els cicles formatius de formació professional de grau mitjà i de grau superior, el procés de preinscripció es fa en un únic període. En el cas dels cicles formatius de grau mitjà, hi ha dues fases d'admissió, la segona de les quals és exclusivament per a les sol·licituds que en el procés ordinari no hagin obtingut plaça i també per a les persones que, havent obtingut plaça, no s’hagin pogut matricular. Així doncs, per a l'accés a qualsevol modalitat del batxillerat, el període de presentació de sol·licituds serà del 16 al 24 de maig de 2017; la publicació de l'oferta final, el 30 de juny de 2017; la publicació de la relació d'alumnes admesos i llista d'espera, el 3 de juliol de 2017; el període de matrícula ordinària, del 4 a l'11 de juliol de 2017, i el de matrícula extraordinària per als alumnes de batxillerat pendents de l'avaluació de setembre, del 6 al 8 de setembre. Per a l'accés als estudis de doble titulació de batxillerat i baccalauréat, es publicarà  al web del Departament la relació de centres que l’ofereixen no més tard del 18 d'abril. Pel que fa als cicles de grau mitjà, les sol·licituds es podran presentar del 16 al 24 de maig. El 19 de juny es publicarà la llista ordenada definitiva; el 30 de juny, l'oferta final, i el 3 de juliol, la relació d'alumnes admesos i llista d'espera. El període de matrícula ordinària per als alumnes preinscrits amb plaça assignada serà del 4 a l'11 de juliol; la publicació de centres i cicles formatius amb places vacant, el 4 de setembre, i la presentació de sol·licituds per a la segona fase d'admissió de participants en el procés de preinscripció, el 6 i 7 de setembre. La publicació de la llista d'admesos al centre es farà abans de la data d'inici del curs 2017-2018.   Les sol·licituds per als cicles formatius de grau superior de formació professional s’ha de presentar del 25 al 31 de maig de 2017. La llista ordenada definitiva es coneixerà el 3 de juliol, l'oferta final es publicarà l’11 de juliol i, el 12 de juliol, les llistes d'alumnes admesos i llistes d'espera. El període de matrícula per als alumnes admesos a la preinscripció anirà del 13 al 20 de juliol.   La presentació de sol·licituds per als cicles d'arts plàstiques i disseny de grau mitjà s’haurà de realitzar del 16 al 24 de maig. La llista ordenada definitiva es publicarà el 19 de juny; l’oferta final, el 30 de juny, i la relació d'alumnes admesos i llista d'espera, el 3 de juliol de 2017. El període de matrícula ordinària per als alumnes preinscrits amb plaça assignada serà del 4 a l'11 de juliol. Per als de grau superior, les sol·licituds s’hauran de formalitzar del 25 al 31 de maig. La llista ordenada definitiva es coneixerà el 3 de juliol; l'oferta final, l’11 de juliol, i les llistes d'alumnes admesos i llistes d'espera, el 12 de juliol. Els alumnes admesos s’hauran de matricular del 13 al 20 de juliol.   En relació als programes de formació i inserció, el període de presentació de sol·licituds serà del 15 al 26 de maig. Les entrevistes d'orientació i valoració de l'adequació del programa a la situació, als interessos, motivació i aptituds de l'alumne així com a la seva manca d'experiència laboral es duran a terme del 15 de maig al 5 de juny, segons la convocatòria individual feta pel centre. L'oferta final es farà pública 3 de juliol; la relació d'alumnes admesos, el 3 de juliol de 2017, i, finalment, el període de matrícula serà de l'1 al 8 de setembre.

Summary: El termini de preinscripció per als ensenyaments postobligatoris del curs vinent comença el 16 de maig


La cinquena edició de mónFILMAT, el Festival Internacional de Cinema i Paisatge que organitza Lo Pati-Centre d'Art Terres de l'Ebre va tancar la seva cinquena edició aquest diumenge a la nit amb la projecció de 'La inocencia' de Lucia Alemany. Des del passat dijous, 374 persones han assistit a les projeccions presencials, condicionades per la pandèmia del coronavirus. Així, l'organització ha combinat les projeccions presencials a l'aire lliure, a la mateixa plaça de lo Pati, amb les online a través de la plataforma Festhome –que han suposat prop d'un miler de visualitzacions, amb públic d'arreu de l'estat espanyol-. Això, finalment, ha permès tancar el certamen amb 1.344 espectadors, respecte els 1.154 de la passada edició. Les pel·lícules amb major assistència presencial han estat la sessió inaugural, amb 'Paradís pintat', d’Elisenda Trilla; i la cloenda amb 'La inocencia', de Lucia Alemany. A través de la plataforma online, la més vista ha estat 'O que arde', d'Oliver Laxe, amb 192 visualitzacions, seguida de la sessió de curtmetratges món Animat i del documental 'Niños somos todos', sobre el viatge experimental i iniciàtic del Niño de Elche per Bolívia. A partir de la bona acollida que han tingut les projeccions online, sobretot pel que fa als curtmetratges, Lo Pati es planteja mantenir aquesta combinació de cara futures edicions de mónFILMAT.

Summary: Prop de 400 persones assisteixen a les projeccions presencials a l'aire lliure del festival mónFILMAT


L'excomissari José Manuel Villarejo ha comparegut aquest dijous a l'Audiència Nacional davant el jutge Diego de Egea que l'ha interrogat sobre les gravacions entre ell i l'amiga del rei Joan Carles, Corinna zu Sayn-Wittgenstein. En aquestes converses, publicades per 'El Español', l'amiga del rei emèrit relatava negocis foscos del monarca, amb comptes a Suïssa a noms de tercers. El comissari està en presó preventiva des del novembre pel cas Tàndem i, després de l'aparició de  les gravacions, el jutge ha obert una peça separada per aclarir com les va obtenir. Villarejo ha estat traslladat des d'Estremera en ambulància (pateix mal d'esquena) i ha declarat durant aproximadament una hora. Segons fonts presents a la declaració, Villarejo –que s'ha negat a respondre al fiscal- ha assegurat que va reunir-se amb Corinna el 2015 a Londres "per encàrrec de l'Estat".  Segons les mateixes fonts, Villarejo ha explicat que va anar a entrevistar-se amb Corinna per "solucionar els problemes sorgits amb el rei Joan Carles" i que ho va fer per encàrrec de l'Estat. També ha explicat que aquestes gravacions es van intervenir al despatx de l'advocat Rafael Redondo, soci de Villarejo, i també empresonat per aquesta causa.  Villarejo està investigat per suborn, blanqueig de capitals, organització criminal i un delicte contra els drets dels ciutadans estrangers.   En un comunicat, la defensa del comissari jubilat ha afirmat que la declaració ha estat "absolutament normal" i ha afirmat que no pot afegir més informació perquè la causa està secreta. Confirma, però, que només ha respost les preguntes del seu lletrat, Ernesto Díaz Bastién, i del jutge De Egea.

Summary: Villarejo diu al jutge de l'Audiència Nacional que es va reunir amb Corinna "per encàrrec de l'Estat"


Margaritis Schinas: “A la Unió no hi ha lloc ni per al terrorisme, ni per a les pistoles, ni per a les armes” ACN Madrid.-El portaveu de la Comissió Europea, Margaritis Schinas, ha expressat aquest divendres la seva satisfacció pel comunicat d’ETA on l’organització demana perdó i reconeix el dany causat, i ha apuntat que aquesta és “una de les notícies que a un li agrada comentar” perquè “va en la direcció de pau, d’Estat de dret”. “Un pot veure això com la victòria de l’Estat de dret a Espanya i a Europa”, ha afirmat en un esmorzar informatiu a Madrid, on ha reiterat que a la Unió Europea “on no hi ha lloc ni per al terrorisme, ni per a les pistoles, ni per a les armes”. “Només hi ha lloc per a la pau i l’Estat de dret”.

Summary: El portaveu de la Comissió Europea diu que el comunicat d’ETA es pot llegir com “la victòria de l’Estat de dret”


El festival de música Anòlia d'Igualada, que enguany celebra la seva 29a edició, passarà a celebrar-se al pati del Museu de la Pell i totes les actuacions seran gratuïtes. A més, una altra de les novetats destacades, és que concentrarà tots els concerts en una sola setmana, a diferència de les edicions anteriors en què s'allargava durant 15 dies. El certamen se celebrarà del 18 al 22 de juliol i en total oferirà vuit concerts, tres de grups locals i cinc seran actuacions d'artistes destacats del panorama musical català. El regidor de Promoció Cultural de l'Ajuntament d'Igualada, Pere Camps, ha explicat que amb aquests canvis han volgut "tornar als orígens" del festival per fer-lo "més accessible i obert a tothom". Tot i que el cartell es donarà a conèixer més endavant, Camps ha avançat que el pressupost es mantindrà en els 50.000 euros i la direcció artística la continuarà portant-la Enderrock. Després de diverses edicions combinant concerts gratuïts al pati de la Igualadina Cotonera i actuacions de pagament al pati del local de festes La Sala, el festival Anòlia recupera la utilització d'un únic espai públic i la gratuïtat de totes les actuacions. Així ho ha anunciat aquest dimecres el regidor de Promoció Cultural de l'Ajuntament d'Igualada, Pere Camps, que ha admès que el format que tenia fins ara el festival "no deixava de ser una mica elitista", pel fet que les actuacions dels grups destacats del panorama musical català es realitzaven en un espai privat i eren de pagament.  Els vuit concerts que formaran part de la programació d'enguany tindran lloc del 18 al 22 de juliol al pati del Museu de la Pell. El dimarts 18 i el dimecres 19 actuarà un sol grup cada dia, mentre que de dijous a dissabte les actuacions seran dobles. Camps ha explicat que es manté l'essència de combinar grups locals d'Igualada o la comarca de l'Anoia amb d'altres de renom nacional.  El festival Anòlia va néixer el setembre de 1989 amb el lema 'Jazz de nit' com un moviment cultural i artístic que volia aplegar les manifestacions culturals de la comarca. La primera edició va anar de dilluns a divendres del mes de setembre del 1989, mentre que l'any 1990 el festival va passar a celebrar-se al juliol amb el subtítol de 'Set en viu'. Al 1991 es va fer coincidir amb els dies de la Festa Major i, a partir del 1992, el festival s'ha mantingut sempre al mes de juliol amb la durada d'entre una i dues setmanes.  Les anteriors edicions de l'Anòlia han comptat amb les actuacions de grups com Manel, Albert Pla, Oques Grasses, Elèctrica Dharma, La Pegatina, Joan Dausà o els Catarres. El regidor Pere Camps ha avançat que es manté el patrocini d'Estrella Damm.

Summary: El festival Anòlia d'Igualada passa a ser gratuït i concentrarà tots els concerts en una sola setmana


Les comparses més espectaculars del Carnaval de Tarragona s’han exhibit aquest diumenge a la tarda en la Rua de Lluïment. Amb lluentons, música, llums i balls vistosos, les 15 entitats guanyadores de l’any anterior s’han passejat pel centre de la ciutat aportant els últims moments de disbauxa del cap de setmana de Carnaval. Tot plegat, acompanyats dels seguicis del Rei Carnestoltes i la Concubina. Enguany, la rua s’ha avançat una hora i ha començat a les 18 hores en lloc de les 19 hores habituals per facilitar que el públic familiar pugui gaudir d’aquesta festa. L'inici de la rua ha estat l’avinguda Ramon i Cajal, ha pujat fins la Rambla Nova per enfilar Rovira i Virgili i ha acabat a l’avinguda Catalunya.

Summary: Les comparses més espectaculars s’exhibeixen amb lluentons i balls en la Rua de Lluïment del Carnaval de Tarragona


La consellera de la Presidència, Elsa Artadi, ha negat que el president de la Generalitat, Quim Torra, ordenés canvis als Mossos després de l'actuació a Terrassa i Girona. "No va haver cap ultimàtum. Vaig parlar amb el president i em va dir que no havia donat cap instrucció als Mossos perquè fessin canvis. I per tant, jo em crec la paraula del president", ha afirmat en una entrevista a 'Els Matins a TV3'. Artadi també ha negat que el president de la Generalitat hagi dit que s'ha de seguir la via eslovena i creu que s'han tret de context les paraules de Torra. "La nostra via és la via catalana", ha conclòs. D'altra banda, la portaveu del Govern ha considerat que la Casa Llotja de Mar "no és la millor opció" per fer el Consell de Ministres si el govern espanyol està preocupat per la mobilitat.

Summary: Artadi nega que Torra ordenés canvis als Mossos i que aposti per seguir la via eslovena


La justícia belga ha citat l'exconseller Lluís Puig a una nova vista per la seva extradició el pròxim 23 de juny. L'última audiència del 30 de març va ser suspensa indefinidament per la crisi de la covid-19. La defensa de Puig assegura que encara tenen pendent presentar al·legacions al cas i descarten que el jutge es pronunciï aquell dia. L'última audiència de principis de març l'equip jurídic de Puig va argumentar que l'exconseller patiria una "vulneració de drets fonamentals" si fos extradit a Espanya i que el delicte de malversació pel qual se'l reclama no és equivalent en la legislació belga. De cara a la nova vista, la defensa considera que queden "aspectes tècnics" de l'euroordre per tractar. En aquest sentit, la defensa de Puig també es planteja demanar al tribunal belga que faci una pregunta prejudicial al Tribunal de Justícia de la Unió Europea, però sense concretar sobre quins aspectes de l'euroordre.

Summary: La justícia belga cita l'exconseller Puig a una nova vista per la seva extradició el pròxim 23 de juny


Els Bombers de la Generalitat han donat per controlat a les 19.13 hores d’aquest dilluns l’incendi de vegetació forestal al barri de Sant Salvador de Tarragona. El foc ha calcinat uns 4.725 metres quadrats d’arbrat i vegetació baixa, segons el balanç provisional dels Agents Rurals. L’avís de les flames s’ha rebut a les 17.38 hores a tocar del camp de futbol de Sant Salvador, situat a uns cinc quilòmetres del centre de la capital tarragonina. 10 dotacions terrestres dels Bombers i 5 mitjans aeris han participat en les tasques d’extinció, que no han revestit gaires complicacions. Tot i la proximitat del foc a un nucli habitat, no s’han hagut de fer desallotjaments.

Summary: Controlat l’incendi forestal al barri de Sant Salvador de Tarragona


El Govern ha tramitat, des que es va aprovar la llei contra la pobresa energètica, 26 expedients contra empreses energètiques que han provocat talls en el subministrament d’aigua, llum i gas a llars per impagament. Així ho ha explicat la consellera de Governació, Habitatge i Administracions Públiques, Meritxell Borràs, que durant la sessió de control del Parlament ha assegurat que, tot i no haver-se utilitzat al complet els cinc milions d’euros previstos per a pal·liar la pobresa energètica,  l’executiu ha “actuat de forma decidida” i “ha donat resposta a totes les sol·licituds que ha tingut”, sent “més de 33.000” les peticions d’ajuda. Borràs ha detallat que hi ha hagut “118 denuncies de talls de subministrament bàsics” a llars familiars, i a partir d’aquí hi ha oberts “26 procediments sancionadors i 70 més estan en tramitació a l’Agència Catalana de Consum”.  Meritxell Borràs ha volgut mostrar-se ferma també en assegurar que en la qüestió de la pobresa energètica, “passi el que passi amb el Tribunal Constitucional, el Govern té el compromís de donar resposta a les famílies vulnerables i evitar que ningú hagi de patir un tall en el subministrament bàsic”.

Summary: El Govern ha tramitat 26 expedients per sancionar empreses per talls de subministraments bàsics


L'Ajuntament d'Alcanar ha adjudicat finalment les obres d'enderrocament dels 32 apartaments il·legals aixecats per la promotora Turov a la urbanització de Serramar, a Alcanar Platja. L'empresa Rigel Over SL ha guanyat el concurs públic, en el qual han participat 22 empreses, amb un pressupost de 109.600,41 euros sense IVA. Després  que la Mesa de Contractació valorés la documentació sol·licitada, la Junta de Govern Local va aprovar l'adjudicació  el passat 9 de febrer per tractar-se de "l'oferta més avantatjosa". "L'Ajuntament d'Alcanar segueix al peu de la lletra allò que marca la sentència en ferm, malgrat que no voldríem haver arribat mai a aquesta situació", ha remarcat l'alcalde, Alfons Montserrat. El passat 2015, el Tribunal Superior de Justícia de Catalunya (TSJC) va desestimar definitivament els recursos presentats per veïns i consistori, confirmant l'ordre d'enderroc emesa pel jutjat número 2 de Tarragona l'any 2012.

Summary: L'Ajuntament d'Alcanar adjudica les obres d'enderrocament dels apartaments il·legals de Turov


El líder de Podem, Pablo Iglesias, ha admès que les eleccions espanyoles estan "més a prop" després dels escrits d'acusació de fiscalia i l'Advocacia de l'Estat contra líders independentistes. En una entrevista a RNE, Iglesias afirma que no és l'única sortida possible però que s'ha d'assumir la realitat. El líder de Podem assegura que preferiria poder arribar a un acord per als pressupostos amb ERC, PDeCAT i PNV i reivindica que van arrencar "concessions" al govern, però també afegeix que si no pot ser, el seu partit "no té por a les eleccions". En aquest context, ha augurat que el govern de Pedro Sánchez és l'últim en solitari i que el pròxim ja serà de coalició.  Iglesias s'ha mostrat convençut que a Espanya s'ha acabat el bipartidisme i que els partits no es posin d'acord. En aquesta línia, el líder de Podem ha considerat que ja no hi haurà més governs en solitari i ha assegurat que el seu partit sortirà a guanyar.  Preguntat per si veu possible un acord entre PSOE i Cs després d'unes eleccions, Iglesias ha avisat que si es produís una part molt important de l'electorat socialista no els tornaria a votar mai més. Finalment, ha considerat que les pròximes eleccions espanyoles condicionaran el futur polític de tots els candidats.

Summary: Iglesias admet que les eleccions espanyoles estan "més a prop"


Dels més de 2.600 controls d'alcoholèmia, 179 donen positiu administratiu i 18 més, penal ACN Barcelona .-La revetlla de Sant Joan ha acabat amb vuit detinguts, dos menys que l'any passat, principalment per baralles i agressions a festes i revetlles. Són les dades del balanç dels Mossos d'Esquadra que també han rebut, fins aquest dilluns al migdia, dues denúncies per agressions sexuals a menors, una a Vilanova i la Geltrú i una altra a Mollet del Vallès. Així ho ha explicat el conseller d'Interior, Miquel Buch, en una roda de premsa en què el comissari Sergi Pla, ha especificat que també s'ha identificat el suposat agressor d'un noi a la platja del Bogatell de Barcelona. Pel que fa al Servei Català de Trànsit, l'operatiu de Sant Joan ha permès fer 2.683 controls d'alcoholèmia dels quals 179 han donat positiu administratiu i 18 positiu penal, unes xifres lleugerament superior sa l'any passat.

Summary: La revetlla de Sant Joan acaba amb vuit detinguts i dues denúncies per agressions sexuals a menors


El ple del Consell Comarcal del Baix Llobregat celebrat ahir dilluns va aprovar per 20 vots a favor i 17 en contra revocar l'adhesió al Pacte Nacional pel Referèndum que es va aprovar al plenari del passat 30 de març. Llavors, la moció presentada per Entesa (ICV-EUiA-EPM) i CDC, va prosperar amb el suport d'ERC i la CUP, i  l'absència a les votacions de dos consellers del PP i un de C's. Així, dos mesos després que l'adhesió tirés endavant, aquests dos grups van presentar al ple una moció per deixar sense efecte l'anterior acord que ha prosperat gràcies al suport dels 13 consellers del PSC.  En un comunicat, el grup d'Entesa ha qualificat de "molt greu" que es reverteixi l'acord d'un ple que en el seu moment "es va constituir de manera legal i sense cap impediment en l’assistència".

Summary: El Consell Comarcal del Baix Llobregat revoca la seva adhesió al Pacte Nacional pel Referèndum


El tenor britànic Freddie de Tommaso ha guanyat la 55a edició del Concurs Internacional de Cant Tenor Viñas. En la final, que s'ha celebrat aquest divendres al Gran Teatre del Liceu, el segon premi ha recaigut en la soprano Leonor Bonilla i el tercer en el sud-coreà Sehoon Moon. Tots dos s'han endut també el premi del públic. En aquesta edició hi han participat 16 cantants, d'un total de 515 de 60 països. Els artistes han passat proves eliminatòries a Londres, Nova York, París, Milà, Berlín, Beijing, San Francisco, Moscou i Madrid. El concurs es tancarà aquest diumenge amb el Concert Final, on els guanyadors interpretaran diverses peces acompanyades per l'Orquestra Simfònica del Liceu, dirigits per Sergio Alapont. Les resta de premis oficials han recaigut en la soprano francesa Anaïs Constans (quart premi), el contra-tenor sud-coreà Jungkwon Jang (cinquè premi) i el baríton estatunidenc Andrew Manea (sisè premi). En aquesta edició s'han atorgat fins a 108.000 euros en premis, repartits en 72.000 euros als premis oficials, 16.000 als premis especials i 20.000 als premis extraordinaris. A més, s'han atorgat 7 premis a manera de contracte i 14 borses d'estudis. Un jurat internacional presidit per la directora artística del Liceu, Christina Sheppelmann, ha estat l'encarregat d'escollir els premiats entre tots els finalistes. Els membres del jurat formen part dels principals teatres d'òpera del món, com el Teatre Bolshoi de Rússia, el Teatre alla Scala de Milà, el Metropolitan Opera House de Nova York o l'Opéra National de París.

Summary: El britànic Freddie de Tommaso guanya la 55a edició del Concurs Internacional de Cant Tenor Viñas


Entitats memorialistes, represaliats pel franquisme i persones torturades per la policia espanyola a la comissaria de la Via Laietana de Barcelona han reivindicat aquest dijous a la tarda el faristol de senyalització situat al costat d'aquest edifici i que aquesta matinada passada ha estat vandalitzat. Desenes de persones han reclamat la reposició del petit monument i que es recordin els maltractaments físics i psicològics i el tracte humiliant i degradant que moltes persones van viure en aquests calabossos des de la dictadura de Primo de Rivera. El primer tinent  d'alcalde de Barcelona, Gerardo Pisarello, ha assegurat que el faristol es tornarà a col·locar i ha anunciat una moció d'urgència al ple municipal d'aquest divendres per condemnar l'atac i reivindicar la memòria històrica. En l'acte s'han col·locat clavells vermells damunt del faristol, i diversos represaliats han explicat les seves experiències a la comissaria. L’Ateneu Memòria Popular ha manifestat la seva condemna i total rebuig a la vandalització del faristol. Les entitats i persones que formen part de l’Ateneu Memòria Popular, moltes d’elles testimonis directes i supervivents dels maltractaments i abusos policials comesos durant la dictadura en aquest espai, no poden "restar impassibles davant la banalització, expressada per alguns representants polítics, de la violència d’estat exercida pels agents de la policia franquista. I, encara menys, callar i claudicar davant els que pretenen silenciar les nostres veus i amagar la història d’aquest sinistre espai de repressió". La instal·lació d’un faristol de senyalització de l’espai de Via Laietana 43 ha estat una llarga reivindicació de les entitats memorials i no volen permetre que "els intolerants malmetin aquest element i la memòria que reivindica". "En uns moments en que l’amenaça del neofeixisme és tan present, el coneixement del passat esdevé més necessari que mai. Només assumint col·lectivament i denunciant aquest aspecte de la nostra història podrem enfrontar-nos com a societat a aquells que volen acabar amb els pilars bàsics de la convivència democràtica. No ho permetrem. Sense passat no hi ha futur", conclou el manifest. A l'acte hi ha estat present la regidora de Ciutat Vella, Gala Pin, el tinent d'alcaldia de Drets Civils, Jaume Asens,  i el primer tinent  d'alcalde, Gerardo Pisarello. Aquest últim ha dit que el faristol l'han col·locat les entitats amb la seva reclamació històrica, no pas l'ajuntament. Pisarello ha  explicat que s'han denunciat els fets al jutjat i s'han reclamat les imatges de la pròpia comissaria per descobrir els responsables. A més, ha  anunciat una moció urgent pel ple municipal d'aquest divendres. En la seva primera versió, de set punts i pendent  de possibles transaccions, i a la qual ha  tingut accés l'ACN, l'Ajuntament fa un reconeixement a totes les persones vexades, maltractades i torturades  a la Via Laietana i es subratlla la importància de recordar-ho  amb un faristol prop del lloc dels fets. Per això, es dona suport a la denúncia per descobrir els autors dels fets. Per últim, s'adhereix a la petició perquè l'edifici es converteixi en un espai memorial. D'altra banda, es "lamenten" els discursos  polítics que "banalitzen els abusos i tortures comesos durant el franquisme" i "miren de silenciar-los", ja que són "discursos perillosos" perquè "contribueixen a justificar i banalitzar la violència i la persecució per motius polítics". En aquest sentit,  es reprova la presidenta del grup de Cs, Carina Mejías, per "haver aprofitat la instal·lació del faristol per banalitzar la repressió franquista, confondre la policia franquista amb l'actual i general un clima d'hostilitat al faristol". Fa dos dies, Mejías va fer un tuit on deia que la placa era "ofensiva" perquè denomina la comissaria de Via Laietana "seu de la repressió, davant de la mirada atònita dels policies que es juguen la seva vida a diari per protegir la nostra seguretat i defensar la nostra llibertat". El tinent d'alcaldia s'ha mostrat "trist" pel fet que el ministre de l'Interior, Fernando Grande-Marlaska, hagi "suggerit" que el faristol "no correspon perquè la policia és democràtica". "El que fem no és distingir entre aquesta policia i la franquista, s'està discutint la impunitat dels crims franquistes, és desplegar la llei de memòria històrica, que és el que hauria de preocupar el ministre, ja que criticar a l'Europa democràtica els crims de les dictadures no comporta un qüestionament de la policia moderna, sinó que contribueix que hi pugui haver una policia realment moderna i més democràtica". Per això, l'ha instat a preocupar-se de la impunitat del  franquisme i la llei de memòria històrica no s'hagi desenvolupat, a més que la fundació Francisco Franco "campi al seu aire malgrat les recomanacions del Parlament europeu". Pisarello ha preguntat  al candidat a l'alcaldia Manuel Valls si comparteix les declaracions de Carina Mejías on criticava la col·locació del faristol, ja que "seria molt perillós" que un alcaldable "comparteixi aquesta banalització del franquisme i suggereixi que s'ha d'incomplir la llei de memòria històrica i que aquests fets no han de ser investigats".

Summary: Entitats memorialistes i torturats reivindiquen el faristol davant la comissaria de la policia de Via Laietana


Una dona de 51 anys i nacionalitat alemanya que estava en estat crític arran de l'atemptat terrorista de Barcelona ha mort aquest matí a l'Hospital del Mar de Barcelona, segons ha informat el Departament de Salut. D'aquesta manera s'eleven a 16 les víctimes mortals dels atemptats de dijous passat. Pel que fa als ferits, resten 24 persones ingressades, cinc dels quals crítics.

Summary: Mor una dona alemanya de 51 anys que va resultar ferida en l'atemptat de la Rambla


El president de la Generalitat, Quim Torra, ha volgut replicar aquest dimecres a la ministra d'Hisenda i portaveu del govern espanyol, Maria Jesús Montero, que va criticar que el Govern estigués constantment molest amb les decisions de l'Estat i va atribuir-li un discurs "que recordava massa al d'Espanya ens roba". "Que sàpiga la ministra que ens queixarem cada dia i cada hora per reclamar els recursos que el país necessita per poder atendre les necessitats socials i les expectatives i oportunitats que necessitem", ha dit Torra després d'una visita a la Fundació Arrels. Per al president, la situació actual és "un drama" perquè Catalunya "genera els recursos" que necessita però "el problema és que no en pot disposar i per això es veu obligada a exigir-los". En aquest sentit, Torra ha insistit que "sense els 15.000 milions" que ve reclamant a l'Estat per la crisi de la covid-19, la Generalitat "no se'n sortirà". Hem posat xifres sobre la taula i són esgarrifoses", ha afegit. I és que per al president, el repartiment que fa el govern espanyol dels recursos entre les autonomies per pal·liar els efectes del coronavirus no és l'adequat. "S'han canviat els criteris a pitjor. Ha desaparegut el concepte social", ha comentat.

Summary: Torra, a Montero: "Ens queixarem cada dia i cada hora per reclamar els recursos que el país necessita"


L’Agència de Salut Pública de Catalunya (ASPCAT) ha alertat aquest dilluns que hi ha nous punts de distribució de rutilo -un peix sec, salat i refrigerat- que podria provocar una intoxicació per botulisme. Tan bon punt ha rebut l’alerta, l’agència ha iniciat les actuacions per verificar que el producte ja s’ha retirat del mercat. Concretament, s’ha distribuït en petites quantitats d’entre 1 i 3 quilos a diferents establiments -27 quilos en total- de Barcelona Badalona, Castelldefels, Granollers, Salou, Tarragona, Lleida, Platja d’Aro i Lloret de Mar i de les Illes Canàries (Tenerife). De moment, no s’ha detectat cap possible afectat i les autoritats sanitàries aconsellen les persones que tinguin algun envàs que no el consumeixin. Els establiments han penjat cartells informatius per avisar els possibles compradors que no consumeixin el producte. (S’ha afegit informació sobre la quantitat de producte afectat i sobre la primera part de l’alerta alimentària, que va tenir lloc el 25 de novembre) Aquests 27 quilos que ara s’han de retirar s’afegeixen als 19 que ja es van retirar en un primer estadi d’aquesta alerta, el 25 de novembre passat, arran d’un cas d’intoxicació botulínica per consum d’aquest producte a Alemanya. En aquella ocasió tot el peix que es va ordenar treure de la circulació comercial provenia d’Holanda. Les autoritats alemanyes informaven aleshores que el producte que podia haver causat aquell cas s’havia distribuït a diferents estats de la Unió Europea, entre ells l’espanyol, concretament a Catalunya i al País Valencià. La quantitat de producte distribuïda des d’Holanda era de 102 quilos, i des del País Valencià i Catalunya també havia arribat a Madrid, Múrcia, les Illes Canàries, Castella -La Manxa i Andalusia. A conseqüència d’això, les autoritats sanitàries del País Valencià alertaven de l’existència d’un brot d’intoxicació alimentària amb dos adults afectats, un dels quals va haver d’ingressar a l’hospital, amb l’antecedent comú, entre altres aliments, d’haver consumit rutilo. Les tres afectacions tenien en comú haver ingerit rutilo produït a Holanda i distribuït des de l’establiment Monolith Süd GmbH d’Alemanya als establiments Monolith Alimentacion España Sur SL al País Valencià i Monolith Alimentacion España Nort a Catalunya. L’Agència Espanyola de Consum, Seguretat Alimentària i Nutricó (AECOSAN), del Ministeri de Sanitat, Serveis Socials i Igualtat, va rebre, el passat 2 de desembre, nova informació per part de les autoritats sanitàries alemanyes en relació a aquest producte. La novetat és que no és únicament d’origen holandès sinó que la sospita s’amplia a producte procedent de Lituània. A més, han arribat 87 quilos més d’aquest producte a Catalunya i al País Valencià, que s’afegeixen als 102 del 25 de novembre. El serveis de vigilància epidemiològica estan amatents i no s’ha notificat fins ara cap persona afectada a Catalunya. Com a mesura de precaució, les autoritats sanitàries aconsellen a les persones que tinguin algun envàs d’aquest producte que s’abstinguin de consumir-lo.

Summary: ACTUALIZACIÓ:Detecten nous punts de distribució del peix que podria provocar una intoxicació per botulisme


La CUP ha exigit al president de la Generalitat, Carles Puidgemont, que doni una resposta "nítidament afirmativa" al requeriment del govern espanyol sobre si dimarts passat es va declarar la independència i ha reclamat que s'acompanyi d'un "acte solemne" de proclamació de la república catalana. En roda de premsa després de la reunió del consell polític, la portaveu del secretaria, Núria Gibert, ha donat per "impossible" el diàleg amb el govern espanyol i ha donat per "exhaurit" el termini d'un mes que havia donat inicialment al Govern en la seva oferta de diàleg. D'altra banda, ha anunciat que la dinàmica parlamentària de la CUP estarà "amatent" a quina sigui la resposta del president, tot i que ha avançat que no entraran en la "lògica del debat autonomista".

Summary: La CUP exigeix a Puigdemont que digui "nítidament" que va declarar la independència i una proclamació "solemne" dilluns


Els Mossos d'Esquadra investiguen el cas ACN Montcada i Reixac.-Els treballadors de l'Ecoparc 2 de Montcada i Reixac han trobat aquest dimarts a la matinada un nadó mort entre els residus de la planta. De moment, els Mossos d'Esquadra han obert una investigació per aclarir el cas. D'altra banda, segons fonts municipals, el menor tindria al voltant d'un any. L'Ecoparc és un equipament ambiental de tractament mecànic biològic que gestiona residus orgànics procedents dels municipis més propers de l'àmbit metropolità, del Vallès Oriental i Occidental, del Maresme i del Baix Llobregat,

Summary: Troben un nadó mort a l'Ecoparc de Montcada i Reixac


La ciutat de Barcelona ja ha atès a 4.400 peticions d'asil en només 2 anys. Així ho ha confirmat l'alcaldessa de Barcelona, Ada Colau, qui ha assegurat que es tracta "d'una xifra rècord" i ha confirmat que "Barcelona ja és una ciutat refugi". Colau també ha assegurat que aquest alt volum de sol·licituds de persones que volen establir-se a la ciutat és la mostra que "malgrat tanquin les fronteres, si fugen de la mort, arriben". Precisament, amb la voluntat de seguir acollint a refugiats "malgrat no tenir les competències" per part de la capital catalana, aquest divendres s'ha presentat un conveni amb les ONG's Save the Children i Proactiva Open Arms amb el qual el govern local donarà 100.000 euros a cada una d'elles per tal que puguin seguir treballant a les costes del Mediterrani salvant embarcacions plenes de refugiats. En el cas de Proactiva Open Arms, l'ONG compta amb tres embarcacions i naveguen pel mar Mediterrani a la recerca de refugiats. El seu director i fundador, Òscar Camps, assegura que en els últims dos anys l'entitat "ha salvat 58.000 persones" de morir ofegades. Camps ha lamentat que la Unió Europea acusi les organitzacions humanitàries de "potenciar el tràfic de persones" quan són les "úniques" que defensen els drets humans. Ara, Camps vol incentivar altres ciutats a firmar convenis similars. De moment Madrid i Saragossa també han ajudat l'ONG, que està en converses amb València. Però la voluntat és aconseguir el suport d'algunes ciutats italianes com ara Torí. Pel que fa a l'organització Save the Children, des del 2016 compta amb una unitat especial al projecte de rescat marítim. El seu responsable a Catalunya, Toni Pérez, ha apuntat que en el que va d'any "400 persones" han mort ofegades al Mediterrani. L'alcaldessa ha agraït la tasca de les dues organitzacions i ha anunciat que la "feina que fan aquestes entitats" representa al govern i "si algú les ataca, ataca Barcelona". Per això faran "tot el que estigui a les seves mans" per defensar-les.

Summary: Barcelona ha atès a 4.400 sol·licituds d'asil en 2 anys


El tinent d'alcalde de l'Ajuntament de Tarragona Hermán Pinedo es presenta com a candidat a coordinador de Podem Catalunya amb el projecte 'Recuperem Podem Catalunya'. Pinedo, recentment restituït com a secretari general de Podem Tarragona després d'haver estat apartat cautelarment, aposta per una "tercera via regeneradora davant els conflictes interns". Considera que la formació morada necessita "fixar un nou rumb" amb "claredat d'idees" i reclama una "descentralització real de l'activitat política" més enllà de Barcelona, ja que creu que "la resta de territoris estan oblidats i menystinguts". També opta per enfortir llaços amb Catalunya en Comú, sense que Podem "perdi la capacitat orgànica i política pròpia". El procés de votacions es farà entre el 12 i el 17 de juny i es preveu que el 19 de juny es publiquin els resultats.

Summary: El tinent d'alcalde de Tarragona Hermán Pinedo presenta candidatura per liderar Podem Catalunya


L'estudi japonès d'art new media Rhizomatiks, dirigit per Daito Manabe i Motoi Ishibashi, ha estat seleccionat aquest any per produir l'obra que s'estrenarà al SonarPLANTA, del 15 al 17 de juny. Rhizomatiks Research, amb base a Tokio, és el seu laboratori dedicat a explorar les noves possibilitats artístiques de la tecnologia. La instal·lació 'phosphere' ('esfera de llum'), és, segons el festival, "un important pas endavant en les noves formes de creació immersiva que protagonitzaran Sónar+D 2017". La peça és una arquitectura híbrida robotitzada en la qual miralls sincronitzats, màquines de fum, raigs de llum i fins 24 projectors de vídeo. Manabe, qui oferirà un concert i una xerrada al Sónar, ha comparat la instal·lació amb un "ball amb drons" i que l'objectiu és alliberar-se dels límits i passar a un espai tridimensional. Mentre, Enric Palau, codirector del Sónar, ha recalcat que "el tret diferencial d'aquest any serà la interacció de la peça amb el seu públic". A través de la tecnologia digital més avançada, 'phosphere' reproduirà en un espai físic els processos de cristal·lització de determinats minerals, fent referència al món geològic en el qual s'emmarca el projecte PLANTA de la Fundació Sorigué a Balaguer. El moviment de l'obra també s'inspira en dades recollides dels camps magnètics que rodegen la Terra.  José Luis de Vicente, comissari del Sónar+D, ha destacat que 'phosphere' és "un projecte sorgit de la línia d'investigació en relació del moviment de cossos sobre un espai i la creació de plans que es superposen uns a altres a partir de diferents elements. El projecte en si és una forma d'investigació, està en creixement constant i cada dia aprenem coses noves del projecte".  Fins ara els projectes del reconegut artista japonès combinaven les noves tecnologies amb la dansa per crear un nou llenguatge, però en aquest cas no hi haurà ballarins, sinó que la idea és que els espectadors entrin a l'obra i que aquesta canviï segons la posició relativa de l'espectador amb altres espectadors. Com ha explicat Daito Manabe, això "es basa en la inspiració que ha obtingut del procés de cristal·lització dels minerals".   El fundador de Rhizomatiks, Daito Manabe, compta amb un gran reconeixement en el camp dels artistes digitals. Manabe va ser escollit como una de las 11 personalitats clau per celebrar els 30 anys de Mac, una llista que va incloure a figures com el dissenyador gràfic John Maeda o el compositor Hans Zimmer. Al currículum de Daito Manabe s'enumeren premis como el Prix Ars Electronica, diversos Lleons del festival de Cannes i tres vegades el Premi d'Excel·lència al Japan Media Arts Festival. Manabe és compositor i DJ i treballa habitualment amb companyies de dansa i artistes como Björk, Flying Lotus, Nosaj Thing, Squarepusher o Ryuichi Sakamoto, entre d'altres.  Un perfil "multidisciplinar radical" De Vicente ha apuntat que Manabe representa el model d'artista total i les noves formes de creadors que el SONAR+D vol posar al centre. Ha destacat el seu perfil multidisciplinar radical: "és músic, generador d'imatges, programador i ha treballat llengües visuals, escenogràfiques, la dansa augmentada i treballa en qualsevol tecnologia emergent". SonarPLANTA és una iniciativa conjunta del Sónar i la Fundació Sorigué que va començar l'any 2014, i que té com a finalitat promoure i celebrar la investigació i la experimentació dels llenguatges creatius al voltant de la tecnologia i l'art New Media.

Summary: El "ball de drons" creat per Daito Manabe, protagonista de l'interactiu SonarPLANTA 2017


“Serem proporcionals però no permetrem que el desafiament independentista divideixi Espanya”  ACN Madrid.-La diputada del PP al Congrés i membre de la Mesa, Alícia Sánchez-Camacho, ha avalat aquest dimarts les manifestacions del líder del PPC, Xavier García Albiol, que va assegurar dilluns des del Parlament que, arribat el cas, “aplaudiria” l’aplicació de l’article 155 de la Constitució -que permet suspendre competències autonòmiques- a la Generalitat. En declaracions als passadissos del Congrés, Sánchez-Camacho ha afirmat que “els instruments de l’Estat de dret estan per a fer-se complir, i quan es planteja un desafiament tan greu com el que estan plantejant els independentistes, la Constitució està per complir-se” i per tant es pot aplicar “l’article 155 i tots els que faci falta, en el marc de la proporcionalitat i de la fermesa”. “Nosaltres serem proporcionals però no permetrem que el desafiament independentista trenqui i divideixi Espanya”. Segons l’exlíder del PPC, la Llei de transitorietat és “il·legal i inconstitucional” i “per descomptat el govern d’Espanya i tots els espanyols no ho permetrem”.

Summary: Sánchez-Camacho diu que es pot aplicar “l’article 155 i tots els que faci falta” per impedir que es “trenqui Espanya”


El sindicat CCOO ha valorat de forma positiva el conveni que van signar divendres passat la Generalitat i l’empresa ICL Iberia, matriu d'Iberpotash, per "garantir" el futur de la mineria al Bages, com a "motor econòmic" de la comarca. Segons el sindicat, del conveni es desprèn que el futur de l’activitat passa pel desenvolupament del pla Phoenix, que ha de permetre a Iberpotash continuar desenvolupant i incrementant l’activitat d’aprofitament dels recursos naturals d’aquesta conca potàssica. El pla preveu el cessament progressiu de l’activitat extractiva de Sallent, tenint en compte el límit màxim del 30 de juny de 2017 establert actualment per als abocaments al dipòsit salí del Cogulló.

Summary: CCOO celebra el conveni entre Generalitat i Iberpotash per "garantir" la mineria al Bages


El conseller de l'Interior, Miquel Buch, ha assegurat que el confinament perimetral del Segrià "té data d'inici però no de final" encara que ha avançat que es tracta "d'uns procés de 10 o 15 dies", tenint en compte que aquest és el període d'evolució del virus. En una atenció als mitjans a un control d'entrada del Segrià, Buch ha fet una crida a "no abaixar la guàrdia" i a mantenir les mesures de seguretat per prevenir contagis. El conseller ha alertat que "el vehicle de transmissió del coronavirus és el cos humà" i ha remarcat que dependrà de la ciutadania decidir "si volem ser-ne vehicle o no ser-ne". Buch ha recordat que la mobilitat només estarà permesa per casos de força major i ha remarcat que caldrà tenir el certificat d'autoresponsabilitat per poder passar els controls. En el cas de persones que treballen fora del Segrià o treballadors que necessiten entrar a la comarca per treballar-hi, el conseller de l'Interior ha explicat que caldrà tenir un certificat signat per l'empresa que així ho acrediti. Buch ha assegurat que tothom que tingui al residència dins la zona afectada podrà tornar-hi. D'altra banda, el conseller ha demanat "comprensió" als conductors per les retencions que hi pugui haver a la carretera a causa dels controls perimetrals.

Summary: Buch diu que el confinament del Segrià "no té data final" però avança que pot durar "uns 10 o 15 dies"


El jutjat d'instrucció número tres de Lleida, en funcions de guàrdia, ha acordat presó provisional comunicada i sense fiança per a un dels nou detinguts a Lleida pels aldarulls que van tenir lloc la nit de dimarts a la ciutat, com a presumpte autor dels delictes de desordres públics, lesions i atemptat a agents de l'autoritat. D'altra banda, el jutge ha deixat en llibertat provisional els altres vuit detinguts però els ha imposat com a mesura cautelar la prohibició d'apropar-se a menys de 500 metres de la Subdelegació de govern de l'Estat a Lleida. En aquest cas, se'ls investiga pels delictes de desordres públics, danys i atemptat als agents. Els nou detinguts han passat aquest dijous a disposició judicial. En les pròximes hores declararan al jutjat les altres onze persones detingudes pels fets que van tenir lloc dimecres a la nit a Lleida.

Summary: Presó sense fiança per a un dels detinguts pels aldarulls de dimarts a la nit a Lleida


La Policia Local de Manresa ha detingut aquest divendres un home, de 28 anys i veí de Sant Feliu de Guíxols, acusat de dos robatoris amb força a l'interior de vehicles al barri de la Sagrada Família. Els fets han tingut lloc cap a la una de la matinada, quan un agent de la policia local que es trobava a casa seva, fora de servei, ha sentit dos cops forts al carrer. Després, ha vist com un home entrava dins d'un vehicle estacionat després de trencar la finestra. L'agent ha avisat la policia i ha facilitat la descripció de l'autor, que ha estat localitzat pocs minuts després amb documentació dels vehicles, un martell i amb les mans tacades de sang per les ferides que s'hauria fet al trencar les finestres dels dos cotxes on hauria robat.

Summary: Un detingut a Manresa per robar a l'interior de dos vehicles al barri de la Sagrada Família


El Tribunal Constitucional ha admès a tràmit per unanimitat els recursos que el líder d’ERC, Oriol Junqueras, i l’expresident de l’ANC i diputat de Junts per Catalunya Jordi Sànchez van presentar contra les interlocutòries del jutge del Tribunal Suprem Pablo Llarena que denegaven la seva llibertat provisional, malgrat que aquesta admissió a tràmit no va acompanyada de cap mesura cautelar, de manera que tots dos continuaran a presó mentre no es resolen els seus escrits. Els magistrats també han admès a tràmit un altre recurs de Jordi Sànchez contra la decisió del magistrat de no concedir-li un permís penitenciari per assistir a la seva pròpia investidura. El TC estudiarà els tres recursos perquè entén que “està justificada l’especial transcendència constitucional que planteja una qüestió jurídica rellevant que afecta a una faceta del dret fonamental sobre la que no hi ha doctrina a aquest tribunal”.

Summary: El TC admet a tràmit els recursos de Junqueras i Sànchez contra el seu empresonament però no dicta mesures cautelars


Demana a l’administració que s’apliqui un pla d’actuació bàsic i que s’actuï amb “total transparència i diligència” en aquest tipus de casos ACN Barcelona.-El Sindicat Unificat de Policia (SUP) ha denunciat aquest divendres “l’absència de mitjans” i “manca d’informació” i han reclamat un “protocol específic” davant de casos com el del brot de tuberculosi detectat al CIE de la Zona Franca. En aquest sentit, el SUP ha afegit que s’evitarien “ordres contradictòries i la contínua improvisació en les actuacions i mesures” per fer-hi font. En un comunicat, han demanat que s’estableixi un “protocol específic” i que es doti els agents de policia “amb uns mínims mitjans per poder fer la seva feina amb garanties i seguretat sanitària” , com mascares i guants, entre d’altres, o bé s’aïlli els interns afectats per evitar contagis. Amb tot, el sindicat assegura que no pretén “generar alarma” entre els funcionaris i interns ni entre la societat però exigeix que l’administració actuï “amb total transparència i diligència”. Aquest dijous, un intern del Centre d'Internament d'Estrangers (CIE) de la Zona Franca i un treballador van ser diagnosticats de tuberculosi i un total de 125 interns més i dos treballadors més del centre van donar positiu en les proves de la tuberculina. Fonts de la policia espanyola van confirmar que es van detectar aquest més de centenar de positius quan es van realitzar els tests tuberculosos a les 190 persones que havien estat en contacte amb l'intern a qui es va detectar la malaltia fa un mes. Des d'aquest dimecres s'estan realitzant radiografies de tòrax a les persones que van donar positiu i, de les divuit proves que s'han dut a terme de moment, totes han donat negatiu. Donar positiu en les anomenades proves de Mantoux no significa necessàriament patir tuberculosi ni estar en fase d'encomanar-la, sinó ser portador del bacil, haver patit la malaltia en el passat o haver-ne estat vacunat.

Summary: El sindicat SUP denuncia l’”absència de mitjans” per fer front al brot de tuberculosi del CIE


L'Aeroport de Girona suma un capítol més en la seva crònica negra particular. El mes d'octubre s'ha tornat a tancar amb una baixada del 17,4% del passatgers. En total, van passar per les instal·lacions de Vilobí d'Onyar (Selva) 182.853 viatgers. La situació, a més, es pot agreujar ara que ja ha començat la temporada d'hivern, que deixa l'aeroport només amb tretze rutes, totes de Ryanair. Tot apunta que el 2015 es tancarà per primer cop des de l'arribada de Ryanair per sota dels 2 milions. El monopoli de la companyia irlandesa és cada cop més evident (a l'octubre transporta el 94% dels passatgers). Les destinacions més demandades són Düsseldorf, Pisa, Brussel·les, Bristol, Frankfurt, Eindhoven, París i Londres.  Les dades d'Aena tornen a marcar un nou descens en el nombre de passatgers que durant el passat mes d'octubre han fet ús de les instal·lacions gironines. El mes s'ha tancat amb 182.853 passatgers, 38.413 menys que fa un any. Això suposa un descens del 17,4%. En l'acumulat de l'any, l'aeroport ha transportat 1.663.360 viatgers. Si es prenen de referència les dades de novembre de 2014 (64.961 passatgers) i de desembre de 2014 (49.959 passatgers), tot fa pensar que el 2015 es tancarà per primera vegada des de la irrupció de Ryanair per sota dels 2 milions de passatgers.  Les estadístiques recullen que el 2004, quan va fixar la seva base a Vilobí d'Onyar, es van transportar 2.962.988 viatgers. Una dècada més tard, el 2014, la dada baixava fins als 2.160.646 i ara, quan falten dos mesos per acabar l'any, tot apunta que el 2015 es tancarà per sota del llindar dels 2 milions.  Durant el mes d'octubre també han baixat les operacions un 15,2% i també han davallat les mercaderies, que havien experimentat dades molt positives en els darrers mesos gràcies, sobretot, a l'exportació i importació de components d'automòbil.  Aquest mes d'octubre, en canvi, només s'han transportat 1.757 quilos, el que suposa una davallada del 74% respecte el mateix període de l'any anterior. Si es compara, per exemple, amb el mes d'agost d'aquest 2015 també hi ha un canvi de tendència significatiu ja que, llavors, es van transportar 10.414 quilos.  Les destinacions amb més tirada Des del darrer cap de setmana del mes d'octubre, l'aeroport opera amb el calendari de la temporada d'hivern. Durant aquest estiu, s'oferien 36 destinacions des de Girona (tretze menys que l'estiu del 2014) i ara, amb l'arribada de l'hivern, l'oferta queda reduïda només a tretze rutes. A més, es dóna el fet que totes són de Ryanair. A banda de l'aerolínia irlandesa, la segona companyia que més passatgers transporta des de Girona és Transavia, que deixa d'operar durant l'hivern.  El monopoli de la companyia de baix cost irlandesa és pràcticament total. En l'acumulat d'aquest deu mesos del 2015, Ryanair ha transportat 1.458.212 passatgers i Transavia –que és la que la segueix més de prop- només 101.398. Pel que fa concretament al mes d'octubre, el 94% dels viatgers que s'han enlairat o han aterrat a Girona ho han fet amb un vol de Ryanair.  Pel que fa a les destinacions predilectes dels viatgers que arriben o se'n van de Girona, encapçala el rànquing aquest mes d'octubre la ciutat alemanya de Düsseldorf (13.5789 passatgers), seguida per Pisa (10.607), Brussel·les (10.547), Bristol (9.136), Frankfurt (8.652), Eindhoven (8.638), París (8.433) i Londres (7.485).

Summary: L'Aeroport de Girona tanca l'octubre amb un 17,4% menys de passatgers


Els presidents de les 13 cambres de comerç catalanes s'han posicionat en relació al nou pacte del govern espanyol, en el marc d'un comitè executiu celebrat aquest divendres al matí a Valls. El valoren positivament, però lamenten que no s'hagi tingut en compte un pacte per a les infraestructures, tal com reclamaven. Recorden que el dèficit s'eleva a 45.000 milions d'euros i que suposa un greuge amb la resta de l'Estat i d'Europa. Amb tot, confien que la qüestió es resolgui en les properes setmanes. Joan Canadell, president de la Cambra de Barcelona i del Consell de Cambres de Catalunya, considera que "l'estabilitat política i econòmica" ha d'anar acompanyada d'una solució al conflicte del procés català i que "cal abordar-ho d'una forma definitiva". També reclamen l'aprovació dels pressupostos generals i de la Generalitat "com més aviat millor". "Donar estabilitat no ho és tot, pensem que també hi ha d'haver una solució del conflicte del procés català, i sobretot el que demanem ara és que hi hagi pressupostos quant abans millor", ha afirmat Canadell. "És bo que tinguem govern, però d'una banda, ens manquen els pressupostos, i d'altra banda, falta abordar el conflicte polític d'una forma definitiva i esperem que es faci en les properes setmanes", ha conclòs. El president del Consell General de les Cambres de Comerç de Catalunya ha comunicat aquest posicionament unànime dels presidents, després de la reunió mantinguda a la Cambra de Comerç de Valls on, per primer cop, s'hi han reunit els representants de totes les cambres catalanes (Barcelona, Girona, Sabadell, Terrassa, Lleida, Reus, Tarragona, Manresa, Tortosa, Palamós, Sant Feliu de Guíxols, Tàrrega i Valls).  Durant la trobada també s'ha parlat de la nova llei de cambres i de l'avantprojecte de llei d'impuls de l'activitat econòmica. "Esperem tenir el text articulat de la nova llei de cambres la setmana vinent i tancar un acord definitiu", ha avançat Canadell. "Hi tenim molta esperança dipositada, és una llei molt important que ha de regular el nou paper de les cambres i recuperar el terreny perdut durant aquests anys", ha afegit.

Summary: Els presidents de les cambres de comerç aproven el pacte del govern espanyol, però lamenten que oblidi les infraestructures


L’Ajuntament de Viladamat, a l’Alt Empordà, invertirà 23.500 euros – el 5% del pressupost municipal- en la construcció d’un carril bici que connectarà la vila amb Empúries, amortitzar part del deute que el consistori té amb Sorea i millorar el local social. Així ho han escollit els veïns d’aquesta petita localitat avui, diumenge, mitjançant una consulta popular sobre les inversions reals per aquest 2016 que assolit un 34,8% de participació, quatre punts més que l’any passat. En total, 121 dels 348 possibles votants han exercit el seu dret a vot. Els veïns podien escollir entre cinc opcions diferents. Aquesta és la quarta vegada que els veïns d’aquest municipi poden escollir quins són els projectes que més els interessen i on volen que vagin a parar els diners de la partida d’inversions reals del municipi.  Aquest és el quart any que Viladamat escull d’aquesta manera participativa les inversions reals del municipi. El Consell de Poble, format per catorze persones, va ser l’òrgan encarregat de coordinar les propostes que arribaven per part dels veïns i analitzar la seva viabilitat.  Finalment, s’han sotmès a votació cinc propostes de les quals els veïns podien escollir-ne dues. En primer lloc hi havia l’amortització de part del deute que manté el consistori amb Sorea en concepte d’una canalització per valor de 7.500 euros, les obres de millora del local social de la vila amb una partida de 7.500 euros, la construcció d’un reductor de velocitat al carrer Armentera, un pas de vianants i un pas alçat en aquest indret, la creació d’un carril bici per connectar el municipi amb Empúries i la creació d’uns horts municipals en uns terrenys municipals.  La proposta més votada, amb 63 vots ha estat la creació del carril bici, seguida de l’amortització del deute amb 58 vots, les millores del local social amb 50 vots, la creació dels reductors de velocitat i els passos de vianants amb 45 vots i, en última posició, els horts municipals amb 10 vots. No obstant això, l’alcalde de Viladamat, Robert Sabater ja ha avançat que l’equip de govern vol tirar endavant aquest darrer projecte ja que es tracta d’una opció “sostenible i en defensa de la terra”.  Aquest cop, la consulta ha rebut 121 vots, un 34,8% del total possible. “Durant els darrers anys no hem parat de créixer pel que fa a la participació, el primer cop van assolir un 22%, el segon un 25%, el tercer un 30% i ara un 34,8%. Estem molt contents”, ha assegurat el batlle.

Summary: Viladamat invertirà 23.500 euros en la construcció d’un carril bici, amortitzar un deute i millorar el local social


El programa de cribratge de càncer de còlon i recte (PCCCR) ha permès detectar 34 nous casos d'aquesta malaltia a la regió sanitària de Girona durant el 2018 . D'aquests, la meitat (17) es van diagnosticar a persones residents al Gironès i al Pla de l'Estany, vuit a l'Alt Empordà, quatre al Baix Empordà, quatre més a la Garrotxa i un al Maresme. Al Ripollès, en canvi, no se'n va detectar cap, tot i que és la comarca amb més percentatge de participació al programa. L'any passat es van convidar a adherir-s'hi 100.369, de les quals 36.281 hi van participar. Des que es va començar a introduir el programa a la demarcació, l'any 2013, s'han pogut diagnosticar 259 casos.   El programa es fa a partir d'una anàlisi per detectar si hi ha restes de sang a la femta. La criba de la població de cada comarca es completa amb dos anys. A partir d'aleshores, es tornen a convidar als primers participants i, així, cada dos anys es completen les anomenades rondes. El pla es va començar a implantar a la regió de Girona –que exclou la Cerdanya i inclou l'Alt Maresme-, l'any 2013 al Baix Empordà. Durant el 2015 s'hi van anar afegint noves comarques com la Garrotxa i el Ripollès i, uns mesos més tard, es va anar estenent fins arribar a tota la demarcació a finals del 2017.  El projecte, que es gestiona des de l'Institut d'Assistència Sanitària, convida a participar-hi a l'anomenada població "diana": tots els homes i dones que tinguin entre 50 i 69 anys durant l'any en curs. Tots ells reben una carta a casa seva on se'ls explica el programa i se'ls informa sobre com participar-hi.  Els participants han de dirigir-se amb la carta a una oficina de farmàcia acreditada, on els donaran un kit per dipositar la mostra de femta. Després, les farmàcies envien les mostres a analitzar a l'Oficina tècnica, des d'on es publiquen els resultats de manera informàtica a través de la Història Clínica Compartida de Catalunya. Si són negatius, es notifica als participants a través d’una carta. Si són positius, són citats per a una visita a la Unitat d'Endoscòpies del centre hospitalari que els correspongui, on se'ls informarà del resultat i del procés a seguir a partir d'aleshores.  Durant l'any passat, van donar positiu un total de 1.961 anàlisis i es van fer 1.670 colonoscòpies en els diferents hospitals. Aquestes proves diagnòstiques van permetre detectar càncer a 34 persones. Des que es va implantar el Programa a la Regió Sanitària, les comarques on més casos s'han detectat fins ara són l’Alt Empordà (52 casos), el Baix Empordà (51 casos) i el Gironès (49).   A Catalunya cada any se'n diagnostiquen més de 4.000 casos nous de càncer de còlon i recte i actualment s'ha convertit en la segona causa de mort per càncer a Catalunya, tant en homes com en dones, amb 1.900 defuncions l'any. La supervivència als cinc anys se situa al voltant del 50% i la tendència recent indica una clara estabilització de la mortalitat en homes i un descens en el cas de les dones.

Summary: El programa de cribratge de càncer de còlon i recte detecta 34 nous casos durant el 2018 a les comarques gironines


L'Ajuntament del Port de la Selva (Alt Empordà) ha hagut de tornar a prendre mesures davant de la salinització de l'aqüífer que abasteix el municipi. La manca de pluja registrada durant aquest 2017 ha fet augmentar el nivell de salinització fins als 337 mg/l. L'aigua continua essent apta per al consum però el consistori ha decidit limitar-ne els usos per evitar que l'àmbit domèstic se n'acabi ressentint. A través d'un ban, han prohibit el reg agrícola i de jardins, la neteja d'espais públics, vehicles i embarcacions i omplir piscines. L'alcalde, Josep Mª Cervera, ha explicat que la situació no és alarmant però sempre que se superen els 250 mg/l s'han d'adoptar mesures i comunicar-ho a la població. Per atendre la demanda a les empreses que ho necessitin, l'Ajuntament posarà a disposició aigua regenerada de la depuradora. Cervera ha remarcat que el sistema pioner per autobastir-se d'aigua a través d'infiltracions a l'aqüífer ha donat els primers resultats ajudant a retardar les restriccions. El Port de la Selva ha hagut de tornar a restringir l'ús d'aigua per l'alt nivell de salinització de l'aqüífer que abasteix el municipi. La manca de pluges i els darrers temporals de tramuntana han agreujat la situació i han fet augmentar el nivell de sal fins als 337 mg/l. L'alcalde ha explicat que l'increment s'ha accentuat en les darreres setmanes i que quan se superen els 250 mg/l s'ha de comunicat a Salut i a la població.  Cervera insisteix que l'aigua continua essent apta tant per a l'ús de boca com a per a la resta però que, per evitar que la situació empitjori, han decidit prendre mesures. A través d'un ban, han prohibit el reg agrícola i de jardins, la neteja d'espais públics, vehicles i embarcacions i omplir piscines. Per atendre a empreses o particulars que justifiquin la necessitat d'utilitzar-ne, l'Ajuntament posarà a disposició aigua regenerada de la depuradora municipal.  El sistema d'aigua regenerada retarda les restriccions Aquesta no és la primera vegada que la població pateix restriccions. La salinització de l'aqüífer és recurrent i, per això, l'any 2015 van impulsar, amb el suport del Consorci Costa Brava, un projecte pioner per autoabastir-se anomenat 'DEMOWARE'.  El municipi disposava des de feia temps d'una xarxa específica per reutilitzar les aigües per a usos no potables. La novetat del nou sistema permet que un cop utilitzada, torni a la depuradora, se' separi una part que passa per uns filtres i s'enviï al dipòsit. Des d'allà i sense abocar-hi clor, es dirigeix a unes basses de filtratge construïdes artificialment que filtren l'aigua cap a l'aqüífer. Aquest procés permet que l'aigua recuperi les seves propietats minerals i es barregi amb la resta.  Aquest sistema ha permès, segons l'alcalde, "retardar" l'adopció de mesures. "Ha donat els primers resultats perquè hem aconseguir ajornar uns tres o quatre mesos les mesures que amb la mateixa pluviometria o inferior es van haver d'aplicar l'any 2016", remarca Cervera.  Malgrat això, admet que quan el nivell de salinització augmenta el procés s'ha d'aturar. "El sistema no permet eliminar la sal i si seguíssim infiltrant, infiltraríem aigua salada", afegeix.

Summary: El Port de la Selva restringeix l'ús d'aigua per la manca de pluja i l'augment del nivell de salinització de l'aqüífer


L'Ajuntament de Deltebre (Baix Ebre) ha retirat aquest dilluns al migdia l'estelada que penjava de la façana de l'edifici consistorial. Segons ha explicat el mateix consistori, aquest dilluns, el secretari de la corporació javascript:void(0);ha rebut un requeriment de la junta electoral perquè es retirés l'estelada abans de la una del migdia. Posteriorment, les forces de seguretat també han requerit al consistori que retirés la bandera de la façana. L'alcalde, Lluís Soler, ha decidit retirar l'estelada i ha anunciat que es tornarà a penjar el dia després de les eleccions del 20D. El requeriment arriba després que un veí del municipi denunciés el consistori i l'alcalde a la Guàrdia Civil per tenir penjada l'estelada.

Summary: Deltebre retira l'estelada que penjava de la façana de l'Ajuntament


El Govern ha aprovat aquest dimarts el Pla general de seguretat de Catalunya 2016-2019, que recull el conjunt d’actuacions a realitzar en matèria de seguretat ciutadana, emergències, seguretat viària i altres que afectin la convivència i la seguretat de les persones i els béns. El pla inclou la lluita antiterrorista com a primera prioritat i marca com un dels objectius una convocatòria de mossos d’esquadra per arribar a la xifra de 18.267 agents que es va fixar l’any 2006 en els plans de desplegament total. També es preveu posar en marxa un registre de policies locals i vigilants que tindran un número que els identificarà com a policies de Catalunya. En matèria de seguretat viària el pla preveu la revisió de la velocitat a les carreteres i més controls en els punts on la velocitat excessiva és causa més freqüent d’accidents. Pel que fa a la violència masclista, es fixa l’objectiu d’implantar un sistema d’alerta que, entre d’altres coses, comportarà un registre previ facilitat per les persones que es considerin en risc de ser víctimes d’aquest tipus de violència.  És la primera vegada que l’Executiu català planifica la política de seguretat a quatre anys vista i no a dos com s’havia fet fins ara. El pla marca 42 objectius i compromet al Govern a portar a la pràctica 278 actuacions.  Priorització de la lluita antiterrorista El pla basa la lluita antiterrorista en el Programa Operatiu Especfic Antiterrorista (POE-A) que va entrar en funcionament el setembre de 2015. Segons el Govern més d’un 30% de l’activitat policial preventiva dels Mossos d’Esquadra està dedicada actualment a aquest programa. Una altra de les eines esmentades pel pla que ha aprovat el Govern és el Projecte de Monitorització de la radicalització islamista (Proderai) que s’aplica per detectar riscos a les escoles. El pla preveu l’aprovació d’un fons de contingència d’11,5 milions d’euros per la lluita antiterrorista.

Summary: El Govern aprova el Pla general de seguretat de Catalunya 2016-2019


Un problema elèctric a la R15 obliga a fer servei alternatiu per carretera entre Móra la Nova (Ribera d'Ebre) i Pradell de la Teixeta (Priorat), segons informa Renfe. L'avaria s'ha produït pels voltants de les 07.00 hores del matí d'aquest diumenge a causa d'una incidència a les instal·lacions entre aquestes dues poblacions. Els tècnics d'Adif estan treballant a la zona però encara no hi ha previsió de restabliment de la circulació de trens. Segons l'aplicatiu de Rodalies hi ha dos combois afectats: el tren Riba-Roja d'Ebre (07.48 hores) – Estació de França (10.55 hores) i el tren Estació de França (06.13 hores) – Riba-roja d'Ebre (09.28 hores), que circula amb 35 minuts de demora.

Summary: Servei alternatiu per carretera a la R15 entre Móra la Nova i Pradell de la Teixeta per un problema elèctric


El foc, sense ferits, ha començat a tres quarts de set del matí i al cap de tres quarts d’hora els veïns han pogut tornar a casa ACN Terrassa.-Un incendi en una habitació d’un habitatge situat al carrer Estatut número 23 ha obligat aquest dilluns al matí a desallotjar una quinzena de persones, segons han informat els Bombers de la Generalitat. L’avís s’ha produït poc abans de tres quarts de set del matí i uns tres quarts d’hora més tard els veïns ja han pogut tornar a casa. El foc, que no ha causat ferits, ha calcinat completament l’habitació i el fum s’ha escampat per la resta de l’immoble. Fins al lloc, s’hi han desplaçat sis dotacions dels Bombers de la Generalitat.

Summary: Un incendi en una habitació d’un habitatge obliga a desallotjar quinze persones a Terrassa